**Prof. dr. Lilijana Burcar**

Prof. dr. Lilijana Burcar se je po zaključenem študiju angleškega jezika s književnostjo Oddelku za anglistiko in amerikanistiko Univerze v Ljubljani pridružila leta 1997. Študijsko se je izpopolnjevala na Univerzi v Roehamptonu in na Univerzi v Edinburghu, kjer je bila prejemnica mednarodnih štipendij. Raziskovalno je delovala na mednarodni ustanovi za raziskovanje otroške in mladinske književnosti v Muenchnu, sprva kot prejemnica štipendije leta 2008 in 2010, kasneje leta 2018 kot vabljena raziskovalka. Njeno znanstveno-raziskovalno delo se nanaša na proučevanje mladinske in otroške književnosti s poudarkom na družbeni pravičnosti in na spolu, na proučevanje družbeno-angažiranega romana v anglo-saksonskem literarnem polju in na postkolonialne (literarne) študije. Je avtorica dveh monografij z naslovom Novi val nedolžnosti v otroški književnosti in Restavracija kapitalizma: repatriarhalizacija družbe. Prevod slednje pripravljata Center za ženske študije in Etnografski institut v Zagrebu. Prof. dr. Lilijana Burcar je avtorica visokošolskega učbenika Ameriška književnost v družbenopolitičnem kontekstu. Svoje raziskovalno delo prenaša na študentke in študente tako doma kot v okviru vabljenih predavanj v tujini, zlasti v okviru regijskega povezovanja znotraj našega nekdanjega skupnega prostora.